Oglas

Največ zvezdnik na letošnji Dirki po Sloveniji bo tako kot lani Mark Cavendish, ki ima kar 30 etapnih zmag na Dirki po Franciji (več, 34, jih ima le Eddy Merckx). Na dirko se je pripravljal tudi s pomočjo motociklističnega zvezdnika Cala Crutchlowa. Na Instagramu je objavil videoposnetek, kako mu dirkač razreda motoGP pomaga z vožnjo z motorjem. "Predobro, da bi bila le zgodba Instagrama ... Mislim, da imam v Calu Crutchlowu najboljšega narekovalca ritma z motorjem na planetu." Foto: EPA

Prvi dve etapi se bosta najbrž razpletli po šprintu glavnine, 3. etapa pa že prinaša resne klance. Vrhunec bo vzpon na Celjsko kočo. Sledi tehnično zahteven spust proti Celju in za finiš še vzpon na Celjski grad. Za povečavo profila etape kliknite na sliko! Foto: MMC RTV SLO

Kraljevska etapa bo v soboto, kolesarji bodo morali na Jezersko, Pavličevo sedlo in Volovljek oziroma Kranjskega Raka. Cilj etape bo v Kamniku. Foto: MMC RTV SLO

Praviloma zadnja etapa Dirke po Sloveniji ni prinašala spremembe v skupnem vrstnem redu, a tokrat bo drugače, saj bodo kolesarji vozili kronometer od Trebnjega do Novega mesta. Foto: MMC RTV SLO

Pogovor s Primožem Rogličem pred Dirko po Sloveniji

Odločitev verjetno na kronometru v Novem mestu

Predstavitev ključnih vzponov na Dirki po Sloveniji

"Zasedba je izjemna. Mislim, da nobena dirka prve kategorije, no, morda le Dirka po Kataloniji, nima takšnih imen. Upam, da bo v boju za zeleno majico zmagal Slovenec. Kandidat ni samo Roglič, omenil bi še Jana Tratnika, ki pozna teren in je odličen kronometrist, preseneti lahko tudi kdo iz Adrie Mobila. Tujci v zmagah vodijo s 13:11, in upam, da zmanjšamo zaostanek na minimum. Po hokejsko bi se reklo, da pridemo na gol priključka," nam je povedal direktor dirke Bogdan Fink. Čeprav bo dokončen seznam ekip znan danes popoldne, je bolj kot ne jasno, da bosta Slovencem najnevarnejša Rigoberto Uran (lani je na Dirki po Franciji zaostal le za Chrisom Froomom) in Rafal Majka, ki bo poskušal postati prvi po Mitji Mahoriču (2003, 2004), ki je dirko dobil dvakrat zapored.

Prihaja devet ekip iz Svetovne serije

Jubilejna 25. Dirka po Sloveniji se bo začela jutri v Lendavi, napetost pa se bo stopnjevala do zadnje etape, nedeljskega kronometra (21,5 km) s ciljem v Novem mestu. "Ekipe, ki se pripravljajo na Tour de France, so zelo zadovoljne, da je v programu tudi kronometer," pravi Fink, ki je s svojimi sodelavci na Dirko po Sloveniji privabil kar devet ekip iz svetovne serije, tudi LottoNL–Jumbo, za katerega dirka Primož Roglič. 28-letni Zasavec je dirko osvojil leta 2015, takrat v majici Adrie Mobila. Letos je dobil Dirko po Baskiji in Dirko po Romandiji. O svojih načrtih bo spregovoril danes popoldne na novinarski konferenci v Murski Soboti, a nedvomno bo na domačih cestah štartal z mislijo na končno zmago, pa čeprav je šele prišel z napornih priprav in čeprav je glavni cilj sezone Dirka po Franciji.

Odločitev o zmagovalcu v nedeljo

Kraljevska etapa bo v soboto, ko bodo morali kolesarji premagati klance na Jezersko, Pavličevo sedlo in Volovljek, a vseeno bo treba na končnega zmagovalca počakati do nedelje. "Gotovo bo odločil kronometer," pravi Gorazd Štangelj, prvi nosilec rumene majice v zgodovini Dirk po Sloveniji (leta 1993 je dobil prolog), in dodaja: "Sobotna etapa je težka, vendar razlike v cilju ne bodo tako velike. Pričakujem, da v cilj v Kamnik kolesarji ne bodo prišli posamezno, ampak v manjših skupinah. Po vzponu na Pavličevo sedlo je Logarska dolina še zelo dolga za samostojno vožnjo, tudi od Črnivca do cilja je še daleč." Štangelj, športni direktor pri Bahrain Meridi, si želi, da bi njegova ekipa, v kateri bo kar pet Slovencev (Bole, Božič, Mohorič, Novak, Per), dobila kakšno etapo, v skupnem seštevku pa verjetno ne bodo kandidirali za vrh.

Mohorič bo dirkal na skupno razvrstitev

Bahrain Merida bo v prvih dveh etapah seveda stavila na šprinterja Niccola Bonifaczia, ki je bil na letošnji Dirki po Italiji nekajkrat med najboljšimi, pri čemer mu je veliko pomagal Matej Mohorič, ki je zablestel z zmago na najdaljši etapi. "Dirka po Sloveniji bo zame prva preizkušnja po Giru, tako da nisem prepričan, kako se bom počutil. Dirkal bom na skupno razvrstitev. V 3. in 4. etapi bom poskušal izgubiti čim manj časa in v nedeljo odpeljati dober kronometer. Mislim, da v takšni konkurenci zmaga ni v mojem dosegu, bom pa zadovoljen z uvrstitvijo med prvo deseterico v skupnem seštevku." Mohorič je za TV Slovenija (video desno) tudi komentiral traso: O 3. etapi pravi, da bodo razlike na Celjski koči minimalne, manjše od 10 sekund, za 4. etapo pa: "Spust do Kamnika ni tako tehničen. Če kdo napade (na Kranjskega Raka) in dobi prednost, jo lahko obdrži do cilja."



Tadej Pogačar v 4. etapi po domačih cestah

Belo majico najboljšega mladega kolesarja bo branil Tadej Pogačar, kolesar Ljubljane Gusto Xauruma, ki je lani v ključni etapi blestel na vzponu na Roglo in dirko končal na petem mestu. "Glede na dobro formo v zadnjih dneh, ko sem zmagal na štiridnevni Dirki miru na Češkem, ki šteje tudi za Pokal narodov, se moram le še malo spočiti. Konkurenca bo huda, težko bo braniti belo majico. V ospredju si želim končati že 3. etapo s ciljem na Celjski grad, še bolj pa kraljevsko etapo s ciljem blizu svojega doma." Pogačar je doma v Komendi, starši ga bodo seveda pozdravili v cilju (najhitrejši naj bi v Kamnik prišli okrog 15. ure), že prej pa bodo navijali zanj na Jezerskem. "Trasi 3. in 4. etapi smo nekajkrat vozili to sezono. Po profilu bo najtežji vzpon na Pavličevo sedlo, a zna biti še težji na Kranjskega Raka, saj bodo noge utrujene."

Caleb Ewan prvič v Sloveniji

Ravno tako kot boj za zeleno majico, ki jo nosi skupno vodilni, bodo zanimivi obračuni šprinterjev. Prihajajo namreč Nemec Marcel Kittel, Avstralec Caleb Ewan, Nizozemec Dylan Groenewegen in Britanec Mark Cavendish, ki ima že 146 profesionalnih zmag in naslov svetovnega prvaka. Na Dirko po Sloveniji spet prihaja Luka Mezgec. Do nedelje je bil v Planici v višinski hiši, veliko je treniral tudi klance, kot sta Vršič in Mokrine. Pravi, da je dobro pripravljen, čeprav nima takšnega tekmovalnega ritma kot lani, ko je prišel z Gira. Njegovi moštveni kolegi se veselijo dirkanja po slovenskih cestah. "Že lani so bili navdušeni. Letos pride tudi Caleb Ewan, ki bo prvič v Sloveniji. Sicer sem ga že vabil, naj pride z dekletom, a se nismo ujeli."

Mezgec se z ekipo pripravlja na Tour

Mezgec je lani na Dirki po Sloveniji dobil etapo s ciljem v Ljubljani. Letos ne pričakuje, da bi lahko ponovil podvig, saj se mora podrejati Ewanu. "Tokrat prihajam v drugačni vlogi. Bom Ewanov pomočnik, njegov "leadout", torej kolesar, ki se zadnji umakne v šprinterskem vlaku. Prihajamo z ekipo, ki je bila že na dirki v Kaliforniji in ki gre tudi na Tour de France. No, dva kolesarja bosta odpadla. Za zdaj dobro kaže, da grem na Tour tudi jaz." Cilj je, da avstralski Mitchelton-Scott oziroma Ewan dobi vsaj eno etapo: "Fizično je bolje pripravljen kot v prejšnjih letih, je pa res, da je zmagal na manj dirkah. A v šprintih je tanka meja med prvim in tretjim mestom. Predvsem na klasiki Milano–San Remo je dokazal, da je kolesar za velike preizkušnje, saj je bil pred njim le Nibali. Za 23-letnega kolesarja je to res lep rezultat."

Težko bo kdo presenetil Rogliča

Da bo šprinterska konkurenca na Dirki po Sloveniji močna, je samo pozitivno. "To smo si želeli. Da bo čim več kolesarjev, s katerimi se bomo srečali tudi julija v Franciji." Mezgec (deset dni po koncu dirke bo praznoval 30. rojstni dan) se sicer zelo veseli kraljevske etape s ciljem v Kamniku, kjer živi zadnja leta in kjer bo imel številne navijače. Kaj napoveduje za to etapo? "Lahko bi nastale velike razlike med favoriti. Kdor je slabši v kronometru (ta bo na sporedu zadnji dan), bo moral tvegati vse, dvomim pa, da kdo lahko preseneti Primoža Rogliča." 25. Dirka po Sloveniji, šov s številnimi zvezdniki, se torej lahko začne, tudi tokrat pa boste lahko etape spremljali v prenosu na TV Slovenija. Komentatorja bosta Tomaž Kovšca in Martin Hvastija.

Pogovor s Primožem Rogličem pred Dirko po Sloveniji

Odločitev verjetno na kronometru v Novem mestu